Ontvoerde baba ná byna maand gevind | Netwerk24
Deur Brümilda Swartbooi 18 Maart 2020 18:15
'n Vrou wat na bewering 'n baba ontvoer het, het haarself Woensdag aan die polisie in Benoni oorgegee, sê kapt. Nomsa Sekele, polisiewoordvoerder.
Sy het dié nuus Woensdagmiddag aan Netwerk24 bevestig nadat die baba wat sowat 'n maand gelede ontvoer is, Dinsdag lewend gevind is.
Koketso Mphenemene, wat 14 dae oud was toe sy ontvoer is, is by 'n huis in Etwatwa, Benoni, gevind.
Sy is op 22 Februarie by die Lakeside-winkelsentrum in Benoni ontvoer. Haar ma, Pretty, het die vermeende ontvoerder die dag by die winkelsentrum ontmoet, nadat sy 'n werk beloof is. Die ontvoerder het haar voorgedoen as ene Katlego.
"Die ondersoek het die polisie na 'n huis in die gebied Emaphuphwen in Etwatwa gelei waar die baba gevind is by die man wat na bewering die lewensmaat van die verdagte is.
Eiendom van die ma wat tydens die ontvoering gesteel is, is ook gevind," sê Sekele.
Pretty het Koketso daarna positief geïdentifiseer.
"Die verdagte se lewensmaat is vir ondervraging geneem en later vrygelaat en die baba is ná mediese ondersoek weer met haar ma herenig," sê Sekele.
Sekele sê inligting oor die vermeende ontvoerder se hofdatum sal verskaf word sodra sy amptelik aangekla is.